Source: https://dobias.blog.sme.sk/c/332638/O-zakonnosti-parkovania-v-Prievidzi-definitivne-rozhodne-sud.html
Timestamp: 2017-02-25 14:00:28+00:00

Document:
O zákonnosti parkovania v Prievidzi definitívne rozhodne súd! - Michal Dobiaš (blog.sme.sk) SME.sk
Okresná prokuratúra v Prievidzi sa nevzdáva a opakovane navrhuje zrušiť uznesenia Mestského zastupiteľstva, ktoré sa týkajú systému parkovania v Prievidzi. Ešte v marci tohto roku podala prokurátorka Mestskému zastupiteľstvu v Prievidzi protest prokuratúra proti uzneseniam zastupiteľstva číslo 369/2011 a 370/2011 zo dňa 13. 12. 2011, ktoré boli prijaté na účel realizácie regulácie statickej dopravy v centrálnej mestskej parkovacej zóne mesta Prievidza.
Prokurátorka vtedy žiadala, aby Mestské zastupiteľstvo tieto uznesenia zrušilo. Ako vo svojom stanovisku vtedy uviedla: „Uznesenia boli totiž prijaté v rozpore s § 3 ods. 2, § 6 ods. 1, § 6a ods. 1 a ods. 2 zákona číslo 135/1961 Zb. o pozemných komunikáciách v znení neskorších predpisov a v rozpore s § 8, ods. 5 zákona číslo 369/1990 Zb. o obecnom zriadení v znení neskorších predpisov."
O čo ale vlastne v skratke ide?
Zákon o pozemných komunikáciách č. 135/1961 Zb. v znení neskorších predpisov v § 6a ods. 1 uvádza, citujem: „Na účely organizovania dopravy na území obce môže obec ustanoviť všeobecne záväzným nariadením úseky miestnych komunikácií na dočasné parkovanie motorových vozidiel, ak sa tým neohrozí bezpečnosť a plynulosť cestnej premávky alebo iný verejný záujem. Takto vymedzené úseky miestnych komunikácií musia byť označené zvislými a vodorovnými dopravnými značkami. Vo všeobecne záväznom nariadení obec ustanoví aj výšku úhrady za dočasné parkovanie motorových vozidiel podľa osobitného predpisu, 2r) spôsob jej platenia a spôsob preukázania jej zaplatenia."
Zákon o pozemných komunikáciách č. 135/1961 Zb. v znení neskorších predpisov v § 6a ods. 2 uvádza, citujem:
„Výnos úhrad za dočasné parkovanie motorových vozidiel je príjmom obce."
Reguláciu statickej dopravy v centrálnej mestskej parkovacej zóne mesta Prievidza od 1. júla 2012 vykonáva obchodná spoločnosť UNIPA, spol. s r.o. Prievidza. Všetky výnosy z úhrad z parkovania a vydávania rezidentských kariet sú príjmom spoločnosti UNIPA a nie príjmom mesta ako hovorí zákon.
Okrem toho, Mestské zastupiteľstvo v Prievidzi neprijalo žiadne Všeobecne záväzné nariadenie mesta, v ktorom by ustanovilo úseky miestnych komunikácií na dočasné parkovanie a ani výšku úhrady a spôsob za dočasné parkovanie motorových vozidiel.
Mestské zastupiteľstvo v Prievidzi na svojom zasadnutí dňa 30. apríla 2013 protestu prokurátora nevyhovelo a predmetné uznesenia Mestského zastupiteľstva nezrušilo. Dňa 26. júna 2013 podala Okresná prokuratúra v Prievidzi Krajskému súdu v Trenčíne návrh na začatie konania podľa § 250zf Občianskeho súdneho poriadku o zrušenie uznesenia Mestského zastupiteľstva v Prievidzi č. 370/2011 v znení neskôr prijatých uznesení a uznesenia č. 369/2011 zo dňa 13.12.2011. Teda definitívny verdikt o tom, či spôsob vyberania parkovného v Prievidzi je zákonný alebo nezákonný dá Krajský súd v Trenčíne.

References: § 3
 § 6
 § 6
 § 8
 § 6
 § 6
 § 250
 súd